'પૈસા સંઘરવાની જ લાલસા હોય એ માણસને પ્રેમપત્રો સાચવવાની પરવા ના હોય.' અલકાએ વરવી વાસ્તવિકતાનું ભાન કરાવ્યું. 'કાશીબા કહેતાં હતાં કે નિમુશેઠાણી તો ગારિયાધાર જેવા ગામડાની ગોરી. શહેરમાં ભૂલા પડેલા સુદામાની જેમ એ આ બંગલામાં આવેલાં. સાવ સીધાં-સાદાં અને ધાર્મિક વૃત્તિવાળાં. એટલે આઇ એમ શ્યોર કે એમણે રોમેન્ટિક પત્રો નહીં લખ્યા હોય. મંજુબા તો પપ્પાજીની પેઢીમાં નોકરી કરતા હતા. આંખ સામે જ હોય એને પત્રો શા માટે લખે?'